b'\n_START_ARTICLE_\nPaulius Marcinkus\n_START_PARAGRAPH_\nPaulius Kazimieras Marcinkus (angl. Paul Marcinkus; 1922\xc2\xa0m. sausio 15 d. Cicero, Ilinojus\xc2\xa0\xe2\x80\x93 2006\xc2\xa0m. vasario 21 d. San Sityje, Arizona)\xc2\xa0\xe2\x80\x93 katalik\xc5\xb3 arkivyskupas bei Vatikano banko direktorius 1971\xe2\x80\x931989\xc2\xa0m.\n_START_SECTION_\nKarjeros prad\xc5\xbeia\n_START_PARAGRAPH_\nP. Marcinkus buvo lietuvi\xc5\xb3, emigravusi\xc5\xb3 \xc4\xaf JAV s\xc5\xabnus. 1947\xc2\xa0m. gegu\xc5\xbe\xc4\x97s 3 d. \xc4\x8cikagoje \xc4\xaf\xc5\xa1ventintas \xc4\xaf kunigus. Kardinolo Stri\xc4\x8do d\xc4\x97ka Marcinkus 1952\xc2\xa0m. gavo post\xc4\x85 Vatikane._NEWLINE_1968\xc2\xa0m. gruod\xc5\xbeio 24 d. popie\xc5\xbeius Paulius VI paskyr\xc4\x97 j\xc4\xaf Hortos tituliniu vyskupu, o 1969\xc2\xa0m. sausio 6 d. konsekravo. Prie\xc5\xa1 tai P. Marcinkus dirbo popie\xc5\xbeiaus asmens sargybiniu. D\xc4\x97l auk\xc5\xa1to \xc5\xabgio (190 cm) tuo metu jis buvo pravard\xc5\xbeiuojamas \xe2\x80\x9egorila\xe2\x80\x9c.\n_START_SECTION_\nVatikano banke\n_START_PARAGRAPH_\nP. Marcinkus 1971\xe2\x80\x931989\xc2\xa0m. dirbo Istituto per le Opere di Religione (IOR) (Religini\xc5\xb3 darb\xc5\xb3 institute), vadinamojo \xe2\x80\x9eVatikano banko\xe2\x80\x9c direktoriumi. \xc5\xa0iuo laikotarpiu 1982\xc2\xa0m. \xc5\xbelugo Banco Ambrosiano bankas, palaik\xc4\x99s itin glaud\xc5\xbeius ry\xc5\xa1ius su Vatikano banku._NEWLINE_1982\xc2\xa0m. bir\xc5\xbeelio 18 d. Ambrosiano banko prezidentas Roberto Calvi buvo rastas nu\xc5\xbeudytas po vienu Londono tilt\xc5\xb3 Blackfriars Bridge rajone, o jo ki\xc5\xa1en\xc4\x97se rastos plytos. T\xc4\x85 pa\xc4\x8di\xc4\x85 dien\xc4\x85 Calvio sekretor\xc4\x97 Graciela Korocher \xc5\xbeuvo, i\xc5\xa1\xc5\xa1okusi per lang\xc4\x85 banke Milane). Abiem atvejais buvo keliamos savi\xc5\xbeudyb\xc4\x97s bei nu\xc5\xbeudymo versijos. Michele Sindona, artimas Marcinkaus draugas dirb\xc4\x99s ir pas Ambrosiano, mir\xc4\x97 kal\xc4\x97jime nuo apsinuodijimo cianidu. Banko i\xc5\xa1\xc5\xa1vaistymai siek\xc4\x97 apie 750 mln. JAV doleri\xc5\xb3 (dalijant paskolas ir fiktyvioms Lotyn\xc5\xb3 Amerikos firmoms)._NEWLINE_Banco Ambrosiano audito metu nustatyta, kad Calvi bei jo pad\xc4\x97j\xc4\x97jai buvo \xc4\xafsteig\xc4\x99 apie 200 fiktyvi\xc5\xb3 bank\xc5\xb3, kredito \xc4\xafstaig\xc5\xb3, kurie egzistavo tik jo buhalterijoje. Tikrasis Cisalpina bankas, esantis Baham\xc5\xb3 salose, valdomas Calvi bei Marcinkaus, tik\xc4\x97tina buvo \xc4\xafsipainioj\xc4\x99s \xc4\xaf pinig\xc5\xb3, gaut\xc5\xb3 i\xc5\xa1 kokaino prekybos Lot. Amerikoje, kartu su World Finance Corporation Majamyje, plovim\xc4\x85.\n_START_SECTION_\nAsmenyb\xc4\x97s bruo\xc5\xbeai\n_START_PARAGRAPH_\nP. Marcinkus buvo \xc4\xaftartas palaik\xc4\x85s ry\xc5\xa1ius su \xc5\xa1e\xc5\xa1\xc4\x97liniu pasauliu savo gimtajame mieste, taip pat su ital\xc5\xb3 mafija. Nors Marcinkus netur\xc4\x97jo jokio ekonominio ar finansinio i\xc5\xa1silavinimo, ta\xc4\x8diau jo organizaciniu talentu bei sugeb\xc4\x97jimais \xc4\xafgyvendinti id\xc4\x97jas buvo neabejojama. Romos Kurijoje Marcinkus buvo laikomas kategori\xc5\xa1ku, grie\xc5\xbetu, neperregimu ir netgi kelian\xc4\x8diu pavoj\xc5\xb3. Jo darbo aplinkoje bei IOR banke tvyrojo baim\xc4\x97s atmosfera.\n_START_SECTION_\nIOR banko atgaivinimas\n_START_PARAGRAPH_\nBanco Ambrosiano bankrotas, ikiteisminiai tyrimai, Roberto Calvis mirtis k\xc4\x97l\xc4\x97 pavoj\xc5\xb3 Jono Pauliaus I, IOR ir netgi Vatikano reputacijai. Popie\xc5\xbeius Jonas Paulius II Marcinkui suteik\xc4\x97 visus \xc4\xafgaliojimus d\xc4\x97l IOR atgaivinimo. \xc4\xaetartinomis finansin\xc4\x97mis transakcijomis IOR perved\xc4\x97 Banco Ambrosiano kreditoriams \xc5\xa1imtus mln. dol. Vatikanas sumok\xc4\x97jo 500 mln. JAV dol. nukent\xc4\x97jusiems, ta\xc4\x8diau savo kalt\xc4\x97s nepripa\xc5\xbeino._NEWLINE_Daugeliui skandalo tyr\xc4\x97j\xc5\xb3 nuostab\xc4\x85 k\xc4\x97l\xc4\x97 P. Marcinkaus i\xc5\xa1likimas poste. Jis laikinai negal\xc4\x97jo i\xc5\xa1vykti i\xc5\xa1 Vatikano, d\xc4\x97l paskirtos kardomosios priemon\xc4\x97s (are\xc5\xa1to). Tik kai 1987\xc2\xa0m. Italijos teis\xc4\x97saugos institucij\xc5\xb3 tyrimai buvo paspartinti, s\xc4\x85lygoj\xc4\x99 are\xc5\xa1to Marcinkui paskyrim\xc4\x85, jis buvo atleistas i\xc5\xa1 IOR prezidento pareig\xc5\xb3. Ta\xc4\x8diau d\xc4\x97l to jis nepateko \xc4\xaf popie\xc5\xbeiaus nemalon\xc4\x99. Marcinkus buvo paskirtas vad. Kardinol\xc5\xb3 komisijos, atsakingos u\xc5\xbe Vatikano miesto valstyb\xc4\x97s administracij\xc4\x85 proprezidentu (ne \xc5\xa0ventojo Sosto)._NEWLINE_Jonas Paulius II 1989\xc2\xa0m. kov\xc4\x85 pertvark\xc4\x97 IOR bank\xc4\x85. \xc5\xa0\xc4\xaf kart\xc4\x85 buvo sudaryta Steb\xc4\x97toj\xc5\xb3 taryba. 1990\xc2\xa0m. kovo 1 d. paskyrus Giovanni Bodio, buvus\xc4\xaf generalin\xc4\xaf direktori\xc5\xb3 \xe2\x80\x9eMediocredito Lombardo\xe2\x80\x9c banke, baig\xc4\x97si vadinamoji \xe2\x80\x9eMarcinkaus era\xe2\x80\x9c IOR banke.\n_START_SECTION_\nGyvenimo pabaiga\n_START_PARAGRAPH_\nPaul Marcinkus \xc4\xaf salygin\xc4\x99 pensij\xc4\x85 i\xc5\xa1\xc4\x97jo tik 1990\xc2\xa0m. spalio 30 d. Jis gr\xc4\xaf\xc5\xbeo \xc4\xaf \xc4\x8cikag\xc4\x85. Siekdamas apsisaugoti nuo Italijos teis\xc4\x97saugos institucij\xc5\xb3, jis toliau naudojosi diplomatiniu imunitetu, kur\xc4\xaf jam garantavo Vatikano miesto pilie\xc4\x8dio statusas iki pat mirties 2006\xc2\xa0m.'